El Poliesportiu Municipal d’Internuclis acollirà la final del Campionat Interclubs d'Escacs
11 d’abril 2018

​ ![](/media/xminf5ml/85img_6009_cuerpo.jpg)

Hui s'ha presentat, en el Poliesportiu Municipal d’Internuclis, la jornada final del Campionat Interclubs d'Escacs. A la presentació han assistit el regidor d'Esports, Miguel Chover, el president del Club d'Escacs Camp de Morvedre, César García, i el vicepresident de la Federació d'Escacs de la Comunitat Valenciana, Luis Barona. El campionat té lloc esta setmana, el dissabte 14 d'abril, amb hora de començament a les 17.00 hores.

El regidor d'Esports, Miguel Chover, ha etiquetat l'esdeveniment de “**multitudinari**”, ja que “**Sagunt acollirà a quasi 600 jugadors d'escacs i més de 70 clubs de la Comunitat Valenciana en una jornada que serà una festa dels escacs**”. L'edil ha declarat, a més, que “**és un orgull que la federació compte amb nosaltres**”, referint-se a Sagunt com a seu de la jornada final del campionat. Este és un esdeveniment especial per al Club Escacs Morvedre, ja que, com diu el seu president, César García: “**enguany estem celebrant el 25 aniversari de la fundació del club**”. A més, García afig que “**pensem en dos esdeveniments esportius que ho realçaran: esta jornada del Campionat Interclubs i un torneig que farem al setembre**”.

Finalment, el vicepresident de la Federació d'Escacs de la Comunitat Valenciana, Luis Barona, ha donat gràcies per esta organització i ha declarat que també “**hi haurà unes partides que es podran seguir per internet**”, i que “**l'assistència de públic i de qualsevol afeccionat serà lliure**”.

Esta jornada final tindrà lloc en el pavelló cobert “OVNI” del Poliesportiu Municipal d’Internuclis, on participaran 72 equips de 8 esportistes. En total, els equips sumaran 576 participants, entre homes i dones. Luis Barona ha recalcat este aspecte declarant que “**els escacs és un esport integrador**”, ja que no es basa en la diferència de sexes. A més, a la trobada assistiran jugadors de nivell tant nacional com a internacional.

Quant als equips del Club d'Escacs Morvedre: el segon equip es manté en la categoria 2a Autonòmica, mentre que el primer equip “**lluitarà per a no baixar de la divisió d'honor**”, segons ha indicat César García.

![](/media/pqanlt3w/85cartel-sagunto_cuerpo.png)  
  
 

*   [](http://www.facebook.com/sharer.php?u=https://aytosagunto.es/va/actualitat/el-poliesportiu-municipal-d-internuclis-acollira-la-final-del-campionat-interclubs-d-escacs/ "Facebook")
*   [](http://twitter.com/share?url=https://aytosagunto.es/va/actualitat/el-poliesportiu-municipal-d-internuclis-acollira-la-final-del-campionat-interclubs-d-escacs/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-poliesportiu-municipal-d-internuclis-acollira-la-final-del-campionat-interclubs-d-escacs/ "Linked In")
*   [](mailto:?body=https://aytosagunto.es/va/actualitat/el-poliesportiu-municipal-d-internuclis-acollira-la-final-del-campionat-interclubs-d-escacs/)